DOMSTOLENS DOM

AF 29. OKTOBER 1980 ( 1 )

Heintz van Landewyck sarl m.fl.

mod

Kommissionen for De europæiske Fællesskaber

»Konkurrence — Fedetab-aftalerne og -henstillingen«

Forenede sager 209 til 215 og 218/78

Sammendrag

Der er intet til hinder for, at Kommissionen ved en enkelt beslutning træffer afgørelse vedrørende én og samme overtrædelse af konkurrencereglerne, som er genstand for flere på hinanden følgende klager, der er indgivet under én og samme procedure, og det er herved ikke nødvendigt, at Kommissionen giver særskilt meddelelse om klagepunkter, for så vidt de pågældende virksomheder eller sammenslutninger af virksomheder har fået lejlighed til at udtale sig om de forskellige klager.

Af hensyn til retten til kontradiktion må det kræves, at meddelelsen om klagepunkter selv summarisk, men klart angiver de væsentligste faktiske forhold, som Kommissionen støtter sig på, dog forudsat at denne under den administrative procedure fremfører de oplysninger, der er nødvendige af hensyn til kontradiktionsprincippet.

Oplysninger, som har karakter af forretningshemmeligheder, og som ved at blive meddelt en erhvervssammenslutning af dennes medlemmer mister denne karakter mellem medlemmerne, mister ikke deres fortrolige karakter i forhold til tredjemand. Såfremt erhvervssammenslutningen meddeler Kommissionen sådanne oplysninger i forbindelse med en procedure i henhold til forordning nr. 17, hvorved der søges konstateret en overtrædelse af konkurrencereglerne, kan Kommissionen ikke påberåbe sig bestemmelserne i samme forordnings artikler 19 og 20 til støtte for at meddele oplysningerne til en tredjemand, der optræder som klager. Artikel 19. stk. 2, giver kun den, der har indgivet klage, ret til at blive hørt og ikke krav på at modtage fortrolige oplysninger.

Foranstaltninger, der træffes af en sammenslutning af viksomheder, som rent faktisk handler i medlemmernes navn, kan ikke fritages fra anmeldelsespligten i henhold til artikel 4, stk. 2, i forordning nr. 17, såfremt producenter fra to medlemsstater og flere end to virksomheder deltager i foranstaltningerne.

Det fremgår af ordlyden af artikel 4 i forordning nr. 27 som ændret ved forordning nr. 1133/68, at anmeldelser skal indgives ved benyttelse af skema A/B, og at anmeldelserne skal indeholde de i skemaet krævede oplysninger, og anvendelsen af skemaet er således obligatorisk og en ufravigelig betingelse for anmeldelsens gyldighed. Der tages med denne betingelse, som det udtrykkes i EØF-traktatens artikel 87, stk. 2, litra b), i forbindelse med fastlæggelsen af de nærmere retningslinjer for anvendelsen af bestemmelsen i artikel 85, stk. 3, hensyn til nødvendigheden af dels at sikre et effektivt tilsyn, dels at forenkle den administrative kontrol mest muligt.

I henhold til EØF-traktatens artikel 190 er Kommissionen forpligtet til at begrunde sine beslutninger ved at anføre de faktiske og retlige omstændigheder, som ligger til grund for dens retlige bedømmelse af det pågældende forhold, samt de grunde, der har ført til en beslutning, hvorved der konstateres at foreligge en overtrædelse af konkurrencereglerne, men det kræves ikke, at Kommissionen imødegår samtlige retlige og faktiske indsigelser, der er rejst under den administrative procedure.

Der er intet, der forbyder Kommissionen at træffe afgørelse vedrørende flere overtrædelser af EØF-traktatens artikel 85 ved en enkelt beslutning, når blot det for hver adressat er muligt med sikkerhed af beslutningen at uddrage de klagepunkter, der vedrører den pågældende.

Selv om Kommissionen er forpligtet til at iagttage de processuelle garantier i fællesskabsrettens konkurrenceregler, kan den dog ikke af denne grund — når den bringer reglerne i anvendelse — karakteriseres som en »domstol« som nævnt i artikel 6 i Den europæiske Menneskerettighedskonvention, hvorefter enhver skal være berettiget til en retfærdig rettergang for en uafhængig og upartisk domstol.

En henstilling fra en sammenslutning af virksomheder, som er et nøjagtigt udtryk for medlemmernes vilje til at indrette deres markedsadfærd i overensstemmelse med henstillingen, opfylder de nødvendige betingelser for at anvende EØF-traktatens artikel 85, stk. 1.

EØF-traktatens artikel 85, stk. 1, finder også anvendelse på sammenslutninger, som ikke arbejder med gevinst for øje, i det omfang deres egne aktiviteter eller den aktivitet, der udøves af de virksomheder, der er tilsluttet dem, tilsigter at fremkalde de virkninger, som denne bestemmelse er rettet mod.